บลจ.กสิกรชวนล็อคผลตอบแทน22เดือนรับ3%ต่อปี
บลจ.กสิกรไทย คลอดกองทุนตราสารหนี้ 22 เดือน ขายวันที่ 18-24 ม.ค.นี้ ชูผลตอบแทน 3% ต่อปี เหมาะล็อคผลตอบแทนระยะยาว
17 ม.ค. 2554

บลจ.กสิกรไทย คลอดกองทุนตราสารหนี้ 22 เดือน ขายวันที่ 18-24 ม.ค.นี้ ชูผลตอบแทน 3% ต่อปี เหมาะล็อคผลตอบแทนระยะยาว
น.ส.ยุพาวดี ตู้จินดา ผู้ช่วยกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย เปิดเผยว่า เพื่อเพิ่มทางเลือกในการลงทุนให้แก่ผู้ลงทุนที่ต้องการล็อคผลตอบแทนระยะยาวขึ้นในกองทุนตราสารหนี้ประเภทกำหนดอายุโครงการ และรองรับเม็ดเงินจากกองทุนตราสารหนี้ที่จะครบอายุ บลจ. กสิกรไทย จึงเตรียมเสนอขายกองทุนเปิดเค ตราสารหนี้ 22 เดือน เอ (KFI22MA) ขนาดกองทุน 5,500 ล้านบาท ระยะเวลาลงทุนประมาณ 1 ปี 10 เดือน เสนอขายในวันที่ 18-24 ม.ค.2554 
สำหรับตราสารที่กองทุน KFI22MA คาดว่าจะลงทุนประกอบด้วย พันธบัตรรัฐบาลไทย พร้อมด้วยตราสารหนี้และเงินฝากของสถาบันการเงินในสหรัฐอาหรับเอมิเรตส์ อาทิ ธนาคาร Barclays ธนาคาร Emirates NBD ธนาคาร Union National Bank (UNB)  ธนาคาร First Gulf Bank โดยกองทุนยังคงมีนโยบายป้องกันความเสี่ยงจากอัตราแลกเปลี่ยนทั้งจำนวน 
“กองทุนดังกล่าวเป็นทางเลือกสำหรับผู้ลงทุนที่ต้องการล็อคผลตอบแทนระยะยาวขึ้นและคาดหวังโอกาสรับผลตอบแทนที่ดีกว่าอัตราดอกเบี้ยเงินฝากประจำที่มีระยะเวลาการออมใกล้เคียงกัน  ซึ่งเรามองว่า ด้วยระยะเวลาลงทุนประมาณ 1 ปี 10 เดือน กับโอกาสรับผลตอบแทน 3% ต่อปีจากกองทุน KFI22MA ยังเป็นทางเลือกที่น่าสนใจแม้ในปัจจุบันอัตราดอกเบี้ยจะอยู่ในแนวโน้มขาขึ้น”น.ส.ยุพาวดี กล่าว
น.ส.ยุพาวดี กล่าวว่า สำหรับผู้ลงทุนที่ยังคงมองหาทางเลือกสำหรับการลงทุนระยะสั้น กองทุนเปิดเค ตราสารหนี้ 6 เดือน ที (KFI6MT) ซึ่ง บลจ. กำลังเสนอขายในขณะนี้ และมีกำหนดเสนอขายไปจนถึง 19 ม.ค.2554 ให้โอกาสรับผลตอบแทนหลังหักค่าใช้จ่ายที่ 2% ต่อปี อย่างไรก็ตาม หากผลตอบแทนจากพันธบัตรรัฐบาลไทยและเงินฝากประจำสถาบันการเงินในต่างประเทศที่กองทุนลงทุนมีการปรับเพิ่มขึ้น บลจ. กสิกรไทย จะปรับเพิ่มอัตราผลตอบแทนให้แก่ผู้ลงทุนในกองทุนดังกล่าวต่อไป